नेपालको संविधान २०७२ ले भने प्रत्येक नागरिकका लागि अति आवश्यकीय स्वास्थ्य सेवा निःशुल्करूपमा प्रदान गर्ने उल्लेख गरेको छ। संविधानले दिएको सेवा सुविधा जनतालाई उपलब्ध गराउन स्वास्थ्य मन्त्रालयले अहिले भइरहेको काममा निकै फेरबदल गर्नुका साथै २४सै घन्टा खट्नुपर्ने हुन्छ। यसका साथै नेपाल सरकार तथा स्वास्थ्य मन्त्रालयले जनशक्ति, भौतिक संरचना, सडक, बाटो, उपकरण, बजेटिङ तथा दक्ष तालिम प्राप्त स्वास्थ्यकर्मीको तत्काल व्यवस्था गर्नुपर्ने देखिन्छ। अन्य क्षेत्रको दाँजोमा स्वास्थ्य क्षेत्रमा भएको उपलब्धि तथा प्रयासलाई सकारात्मकरूपमा लिनुका साथै ग्रामीण भेगमा स्वास्थ्य के हो र उपचार कहाँ पाइन्छ भन्ने बारेमा सूक्ष्म गतिमा जनमानसको घर–घरमा सूचना पुर्याउने महिला स्वास्थ्य स्वयंसेविका जस्ता स्वयंसेवीहरूको उच्च मूल्यांकन र सम्मानको खाँचो रहेको छ। यसका साथै महिला स्वयंसेविकाले जस्तै सेवा प्रवाह गर्ने थप युवा तथा शिक्षित समूहलाई सीप र तालिमका साथै जिम्मेवार बनाएर अघि बढाउनुपर्ने देखिन्छ।
